Cantu di malincunia

Cantu di Malincunia hè una puesia di Santu Casanova (1850-1936). Hè stata publicata in Fiori di Cirnu in u 1930.

Cantu di malincunia
Cari monti diletti, 
È colli profumati, 
Ricordi suspirati 
Di la vita, 

Dopu longa partita, 
Tornu à l'amate sponde, 
Ma più nimu risponde 
À la me voce. 

Ùn ci hè più quella noce, 
In la valle fiurita ; 
Si n'hè andata la vita 
Cù la pace. 

Hè notte, tuttu tace 
Intorn'à quelli lochi : 
Ùn si vede più fochi 
In lu cuntornu. 

Invece di lu ghjornu, 
S'avvicina la sera. 
Sarà l'ultima spera 
D'ogni lume ? 

Fala chetu lu fiume, 
Sò tristi l'arbuscelli, 
Ch'ùn canta più acelli 
In le so rame. 

Piegnenu le campane, 
Sò sculuriti i fiori 
Cù l'ultimi splendori 
Di a to vita. 

È tù, gemma gradita, 
Cascata in primavera, 
Prima di vede a sera 
Cume a rosa. 

Si rinnova ogni cosa 
Drentu lu to giardinu, 
Ma u to voltu divinu 
Hè in Paradisu. 

Risplende lu to visu 
Cume quellu di prima, 
Ch'ùn'eri anc'à la cima 
Di a billezza. 

Tutta quella dulcezza, 
Quelli tratti ridenti, 
Parchè sò stati spenti 
À l'aurora ? 

A sepe si rinfiora, 
È torna u rusignolu 
À piegne lu to dolu 
Tant'amaru. 

O mondu cusì avaru, 
M'hai spizzatu lu core, 
Cugliendu quellu fiore 
Senza spine ! 

Passu le siratine 
Sottu l'amatu tettu, 
Ma u to visu dilettu 
Hè senza velu. 

Si n'è cullatu in celu 
Tra li canti è la gloria. 
Manda qualchì mimoria 
À chì suspira. 

Pietosa hè la me lira, 
A notte s'avvicina, 
Dentru l'onda turchina 
Ciotta lu sole.

Sò nate le viole 
Da incurunà ti a testa 
U ghjornu di a to festa 
Ch'hè vicinu.

O perfidu distinu, 
O notte senza stele, 
O cose tantu belle, 
Duva site ! 

O petre chì cuprite 
Quelle riliquie care, 
Alzate li un'altare 
Sacrusantu ! 

Ch'ella senti u me cantu 
Pien' di malincunia, 
Chì ti chiama, o Maria, 
In tutti i lati. 

Quelli patti sacrati, 
Dicisi in casa è fora, 
Ormai hè ghjunta l'ora 
D'osservà li. 

S'e tengu à ramintà li 
Ùn hè cà par mimoria, 
Ch'hè troppu dura a storia 
Di u passatu. 

Addiu, o pegnu amatu, 
Un'altra volt'addiu ! 
Ti lasciu trà l'ubliu 
Di la notte. 

Da vede dinù
 Santu Casanova

categoria:Puesia